
מושב ראשון

שהתקיימה ביום שלישי, א' בתמוז, התשס"ו (27.6.2006) בשעה 10:00

תיקונים בתקנון הבורסה

1. הרישום למסחר של בורסה זרה

היו"ר יעקב ליצמן:


אני פותח את הישיבה. הסעיף הראשון הוא תיקון תקנון הבורסה – רישום למסחר של חברת בורסה זרה. 

יורם נוה:


מדובר בחברות. יש לנו פרק של רישום כפול, שזה חלק מהבורסה. חברות שרשומות בבורסות, בעיקר אנגליה וארצות הברית, יש להן הוראות מיוחדות של רישום כפול. יש עדיין בורסות אחרות, שהן לא בקטגוריה הזאת. עכשיו אנחנו מעגנים אותן בתקנון. כרגע הצעד הוא לעגן באופן פורמלי, "לפרמל", את מה שקיים. פחות או יותר מחילים עליהם את מה שמחילים על חברות חדשות רגילות. אין פה משהו מיוחד. רק לעניין החסימה, יש להן פטור מהוראות החסימה כי הן כבר בעצם נרשמו לבורסה זרה. 

ראובן ריבלין:

עיקרון ההדדיות  חל פה? 

למשל, חברה הולנדית מבקשת להירשם אצלנו ובאותו מעמד חברה ישראלית רוצה להירשם בהולנד, והחוק ההולנדי אוסר על רישום. האם אצלנו עיקרון ההדדיות קיים? זה סתם, זה לא דבר שהוא מבחינתי תנאי בלתי יעבור. 

יורם נוה:

אין מגבלה ברוב הבורסות. להפך, יש מלחמה של בורסות בעולם לרשום מדינות. לכן הבעיה הזאת לא קיימת. אין כמעט בורסות שיש מניעה למדינה כמדינה להירשם שם. השאלה היא, איזה כללים חלים עליך? בדרך כלל, על אף שאתה מנפיק זר -  גם לנו, בלי קשר לזה, יכולה להיות חברה שהוקמה באיי קיימן והיא באה להציע ניירות ערך לחברה בישראל. היא תעמוד בכל הקריטריונים, כמו חברה ישראלית, על כל התשקיף ועל כל הוראות המסחר החלות על הבורסה. להפך, יש רצון של כולם למשוך את הזרים אליהם. לכן, לא נתקלתי בבעיה, כפי שאתה מעלה. 

לגופו של עניין, זאת אף פעם לא היתה אינדיקציה, מבחינתנו, למנוע מחברות זרות להירשם בבורסה בארץ. יכולים להיות לנו שיקולים שנובעים ממיסוי או מסייגים בין לאומיים. לא מעניין אותי שבקיימן אין בורסה. 

ראובן ריבלין:


חברה מצפון תימן, שנמצאת איתנו, על פי הכרזתם, במצב מלחמה, יכולה לבוא ולהירשם אצלנו? אני מתעניין רק מבחינת העניין. חברה סעודית יכולה להירשם אצלנו?

יורם נוה:


צריך לבדוק את זה ליתר ביטחון. 

ראובן ריבלין:


אם אתה לא יודע, אל תענה.

יורם נוה:


אני לא יודע. 

היו"ר יעקב ליצמן:

האם יש התנגדות מגוף כלשהו? 

יורם נוה:


לא. לכל הדברים שפה אין התנגדות.

היו"ר יעקב ליצמן:


מי בעד תיקון תקנון הבורסה: רישום מסחר של חברת בורסה זרה, ירים את ידו?

הצבעה

בעד – רוב

נגד – אין

מתנגדים - אין


התיקון התקבל. 

2. עשיית שוק במוצרי מדדים

היו"ר יעקב ליצמן:


 הסעיף הבא, תיקון תקנון הבורסה: עשיית שוק במוצרי מדדים. 

יורם נווה:

נושא עשיית השוק הוא יוזמה משותפת של הבורסה ושל הרשות, לעודד את הסחירות של המניות הנסחרות בבורסה, ואז חברות, בהחלט יש מקום שהן ימלאו נושא שוק, שהוא יהיה בעצם גוף מרכזי שמי שרוצה למכור ולקנות, יהיה מולו מי שייתן לו לצאת מהפוזיציה. בעבר הוחלט, לגבי חברות רגילות, שזה לא יכול להיות חברת בת של התאגיד שתעשה שוק, בגלל חשש שיש לה מידע פנים ביחס למחיר. בינתיים הונפקו הרבה מוצרים מדדיים. כלומר, מוצרים אחרים שלהם יש מחיר אקסוגני ןאין פה מידע פנים. לגביהם, דווקא למנפיק עצמו יש אינטרס מאוד גבוה לאפשר למי שרכש את הנייר גם לצאת ממנו בקלות. 

ראובן ריבלין:


עד היום זה לא היה מסודר?

יורם נוה:

עד היום לא עשו חריג. עושי השוק מוסדרים כבר היום. יש בתקנון הבורסה הוראות לגבי עושי שוק בלבד. היתה שם הוראה שאסרה על חברות בנות לעשות שוק בחברה עצמה. אם לחברה היתה חברה בת, היא לא יכלה לעשות שוק במניות של חברת האם. 

ראובן ריבלין:


זה בא ומסדיר את העניין. 

היו"ר יעקב ליצמן:


מי בעד תיקון תקנון הבורסה: עשיית שוק במוצרים מדדיים, ירים את ידו?

הצבעה

בעד – רוב

נגד – אין

מנגדים - אין


אושר. 

4. המועד האחרון לפרסום דוחות כספיים טרם השעייה

היו"ר יעקב ליצמן:


 הנושא הבא: המועד האחרון לפרסום דוחות כספיים טרם השעייה. 

חגית נאמן:

היום בבורסה, כשחברה לא מפרסמת את הדוחות שלה בזמן, נותנים לה גרייס של חודש, ואחרי חודש משעים את המסחר בניירות הערך שלה. אנחנו רוצים שיהיה מצב שבכל מקרה - התיקון נועד לאפשר שבכל מקרה, ביום לפני שמשעים את המסחר, יהיה ניתן לקיים מסחר בניירות הערך של החברה. התיקון הזה נועד לאפשר מצב שתמיד לפני השעייה יהיה למשקיעים יום מסחר שיאפשר להם למחוק את ניירות הערך – למכור את ניירות הערך.

היו"ר יעקב ליצמן:


מי בעד תיקון תקנון הבורסה: המועד האחרון לפרסום דוחות כספיים טרם השעייה?

הצבעה

בעד – רוב

נגד – אין

נמנעים אין

אושר, תודה רבה.

5. הגשת כל פקודות החברים לביצוע בבורסה

היו"ר יעקב ליצמן:


 הנושא הבא. תיקון תקנון הבורסה: הגשת כל פקודות החברים לביצוע בבורסה.

חגית נאמן:

זה למעשה תיקון טכני. זה סעיף שיש בו טעות סופר. באחד התיקונים הסעיף הזה נשמט. זה העיקרון של המסחר בבורסה, שהחברים צריכים להביא את כל העסקאות לבורסה. אסור להם לקזז בין הלקוחות. כל הפקודות צריכות להיכנס לספר הפקודות. בטעות הסעיף הזה נמחק ואנחנו מבקשים להחזיר אותו. 

היו"ר יעקב ליצמן:

מי בעד הגשת כל פקודות החברים לביצוע בבורסה?

הצבעה

בעד – רוב

נגד – אין

נמנעים - אין

התיקון אושר.

6. כללים לרישום למסחר של ניירות ערך המירים.

היו"ר יעקב ליצמן:


הסעיף הבא, כללים לרישום למסחר של ניירות ערך המירים. 

חגית נאמן:

היום יש הוראה בתקנון הבורסה שאומרת, שניירות ערך המירים צריכים להיות ניתנים למימוש בכל עת. התיקון הזה נועד לאפשר בהנחיות לקבוע שבמועדים מסוימים חברה תוכל מראש לצאת ולהנפיק, כשבתקופה הראשונה אין אפשרות מימוש. לדוגמא, בחברות שמנפיקות, חברות של רישום כפול, יש דרישות של הדין האמריקאי, שבמשך תקופה מסוימת מניות לא יוכלו לעבור לשוק האמריקאי. לכן, לעיתים, חברות, לדוגמא, חברות ברישום כפול, רוצות שמנפיקות המירים,  תקופה מסוימת של שלושה חודשים אחרי הנפקה, לקבוע שאין אפשרות לממש. יכולים להיות גם מקרים אחרים מטעמים שונים. לכן רצינו הסמכה לקבוע בהנחיות את המקרים שבהם חברה תוכל לקבוע שניירות ערך לא - - -  

היו"ר יעקב ליצמן:


גם לזה אין התנגדות של אף אחד.

מי בעד כללים לרישום למסחר של ניירות ערך המירים? 

הצבעה

בעד – רוב

נגד – אין

נמנעים – אין

אושר, תודה רבה.

7. עדכון מדדים ומסחר בנגזרים במקרים מיוחדים.

היו"ר יעקב ליצמן:


 הסעיף הבא: עדכון מדדים ומסחר בנגזרים במקרים מיוחדים.

חגית נאמן:

זה סעיף שנועד למקרים שבהם לא מתקיים מסחר בבורסה בכל המניות, לדוגמא, אם יש שביתה או אירוע כלכלי. התיקון נועד לאפשר שבכל מקרה, ביום שלפני מועד הפקיעה של נגזר, יהיה יום מסחר בנגזר יום לפני הפקיעה. זאת מטרת התיקון.

היו"ר יעקב ליצמן:

מי בעד עדכון מדדים ומסחר בנגזרים במקרים מיוחדים?

הצבעה

בעד – רוב

נגד – אין

נמנעים - אין

אושר, תודה רבה. 

8. גליון השערים המודפס

היו"ר יעקב ליצמן:


 סעיף 5 זה גיליון השערים המודפס.

חגית נאמן:

היום יש הוראה בתקנון שהבורסה צריכה לפרסם את השערים בגיליון שערים מודפס.אנחנו היום באמת מפרסמים את השערים בגיליון השערים המודפס, אבל אנחנו לא רוצים לקבוע את זה כהוראה קטגורית בתקנון, אלא רוצים לקבוע בתקנון שהפרסום יהיה בדרכים שיקבעו בהנחיות. כיוון שאנחנו צופים מצב, שיכול להיות שיהיה שבעתיד, שכל דרך הפרסום תעבור לאינטרנט או לאמצעי מדיה אחרים, ולאו דווקא גיליון השערים המודפס. זאת בעצם הקרקע להכשיר בעתיד אפשרות כזאת. כיום אנחנו ממשיכים להדפיס את גיליון השערים. השערים מתפרסמים גם בעיתונים, אבל בעידן המודרני, כשהכל מתפרסם באינטרנט, חשבנו שהתיקון הזה ראוי. 

היו"ר יעקב ליצמן:

מי בעד גיליון השערים המודפס?

הצבעה

בעד – רוב

נגד – אין

נמנעים - אין

אושר.

9. עדכון כללי הרישום הכפול – החלק הרביעי לתקנון

היו"ר יעקב ליצמן:


הסעיף האחרון זה עדכון כללי הרישום הכפול – החלק הרביעי לתקנון.

חגית נאמן:

זה עדכון כללי הרישום הכפול, שמתייחס לחברות ברישום כפול. חברה שרשומה בארץ ובארצות הברית ורוצה להימחק, אז לגבי חברות שנסחרות בשוק הראשי, יש שם הסדר בחקיקה. אנחנו רוצים לקבוע הסדר לחברות ברישום הכפול שנמצאות ברשימות הנמוכות יותר שיכולות להימחק על פי בקשתן ובפרוצדורה שנקבעת בהנחיות מהרישום למסחר בבורסה. לא לכלול אותן בבורסה, אם זה רצונן. 

היו"ר יעקב ליצמן:

מי בעד עדכון כללי הרישום הכפול – החלק הרביעי לתקנון?

הצבעה

בעד – רוב

נגד – אין

מתנגדים - אין

אושר, תודה רבה.

הישיבה ננעלה בשעה 10:15.

